छोटा-सा बैग लेकर जब वह बंगले के मुख्य दरवाजे पर पहुँची, तभी दरवाजा खुल गया। उसे अंदर आने का इशारा करते हुए एक स्त्री ने उनके कमरे की राह दिखाई। देखा उसने, वे सुसज्जित बैठक में एक गुदगुदे सोफे पर बैठे हैं। उन्हें देखकर उसे अपने भीतर न कोई चाहत दिखाई दी न ही कोई प्रेम उमड़ा। उसने उन्हें प्रणाम किया और उनके इशारे पर वहीं सोफे पर बैठ गई। काली रंगत वाले (जो कभी श्याम रंग के रहे होंगे) ऊँची कद-काठी के सफेद धोती-कुर्ते में जिस व्यक्ति को उसने देखा तो उसका हृदय उन्हें पिता के रूप में स्वीकार करने से नकार उठा। शायद डायरी में कहीं कुछ गलत लिखा होगा उसके पापा ने। वे थोड़ा-सा उठे और अत्यंत प्रेम से उसे देखते हुए वापस बैठ गए।